**3. A feladat a XIV. századi magyar társadalomhoz kapcsolódik.**

**Oldja meg a feladatokat a források és ismeretei segítségével!**

**a) Válassza ki a felsorolásból, és rendelje az A)–D) betűjelű forrásrészletekhez az azokhoz**

**tartalmilag leginkább illő fogalmakat! Írja a fogalmat a forrás utáni pontozott vonalra!**

*Egy forráshoz egy fogalmat rendeljen! Három fogalom kimarad.* (Elemenként 0,5 pont.)

**Fogalmak:** bandérium, honorbirtok, mezőváros, ősiség, szabad királyi város, vármegye,

zsoldoshadsereg

**A)** „Szeged nyílt, nagy város és egyetlen, mintegy egy mérföldnyi hosszú utcából áll.

[…][Luxemburgi Zsigmond] Szegedet valamely püspöknek ajándékozta.” (*Brocquiere*

*francia lovag beszámolója*)

………………………

**B)** „Birtokaik a jog szerint és törvényesen, tisztán és egyszerűen, minden ellentmondás

nélkül legközelebbi atyafiaikra, nemzetségeikre háramoljanak.” *(Törvény*)

……………………….

**C)** „Ősi jogszokások szabják meg, hogy [a birtokos] mennyi lovast állítson ki a király

szolgálatára, ha hadba megy vagy háborút indít. […] Az uralkodó felhívására rögtön,

halogatás vagy késedelem nélkül mozgósítaniuk kell.” (*Matteo Villani itáliai krónikás*)

………………………..

**D)** „[…] polgáraink […] az ország bármely most működő és kinevezendő bírájának és

igazságszolgáltatójának a joghatósága és hatalma alól teljességgel és örökre mentesek

és kivételezettek legyenek.” (*Erzsébet királyné oklevele*)

……………………….

**b) Fogalmazza meg az E) betűjelű forrás alapján egy mondatban, mely értelemben vált**

**egységessé a korabeli magyar társadalom legnagyobb részét kitevő társadalmi csoport!**

**Válaszában nevezze is meg ezt a társadalmi csoportot!** (1 pont)

**E)** „És kik a mondottak beszedése tekintetében másként járnak el, az olyan

ellenszegülőknek és a jelen rendeltünket megszegőknek birtokain a terményeknek és

bornak ama kilencedrészét minden lejjebb szállítás és leengedés nélkül mi magunk

fogjuk saját használatunkra behajtani.” *(Törvény)*

…………………………………………………………………………………………………

**c) Nevezze meg a B) és az E) betűjelű forrásokban idézett törvényt kiadó uralkodót**

**és a törvény kiadásának évét!** (Elemenként 0,5 pont.)

Uralkodó: ............................................

Évszám: ...........................

**Megoldás**

**3. Anjou-kori társadalom (Összesen 4 pont.)**

**a) A)** mezőváros (0,5 pont)

**B)** ősiség (0,5 pont)

**C)** bandérium (0,5 pont)

**D)** szabad királyi város (0,5 pont)

**b)** (A kilenced bevezetésével) egységessé váltak a jobbágyi terhek / gazdaságilag egységessé

vált a jobbágyság. *(A válaszban szerepelnie kell a jobbágy kifejezésnek. Az egységes jobbágyság*

*/ a jogilag egységes jobbágyság nem elfogadható válasz.)* (*A helyes válasz más*

*megfogalmazásban is elfogadható.)* (1 pont) *(0,5 pont nem adható.)*

**c)** (Anjou) I. (Nagy) Lajos *(Elfogadható még: Nagy Lajos.)* (0,5 pont)

1351 (0,5 pont)